Na temelju članka 8. Zakona o ugostiteljskoj djelatnosti («Narodne novine», broj 138/06, 152/08, 43/09,88/10,50/12 i 80/13) i članka 32. Statuta Općine Ivanska (Službeni vjesnik, br.01/13) Općinsko vijeće Općine Ivanska na svojoj 1. sjednici održanoj 04.11. 2013. godine donijelo je

**O D L U K U**

**o radnom vremenu u ugostiteljskoj**

**djelatnosti**

**I. OPĆE ODREDBE**

**Članak 1.**

Ovom Odlukom propisuje se:

* raspored, početak i završetak radnog vremena u ugostiteljskoj djelatnosti na području Općine Ivanska ,
* kriteriji za drugačiji raspored, početak i završetak radnog vremena za pojedine objekte u kojima se pružaju ugostiteljske usluge (u nastavku teksta: ugostiteljski objekti), te
* posebne prigode kada se može poslovati bez ograničenja radnog vremena.
* uvjeti za određivanje prostora na kojima mogu biti ugostiteljski objekti u kiosku, kontejneru, nepokretnom vozilu i sličnim napravama.

**Članak 2.**

Ugostiteljska djelatnost obavlja se u objektu namijenjenom, uređenom i opremljenom za pružanje ugostiteljskih usluga, a koji može biti u:

* građevini, odnosno zasebnom dijelu građevine (zgrada, kiosk, kontejner, i sl.),
* poslovnom prostoru u kojem se obavlja druga djelatnost,
* nepokretnom vozilu i priključnom vozilu, željezničkom vagonu kojim se obavlja prijevoz putnika,
* šatoru, na klupi, kolicima i sličnim napravama opremljenim za pružanje ugostiteljskih usluga.

**Članak 3.**

Ugostiteljski objekti s obzirom na vrstu ugostiteljskih usluga koje se u njima pružaju razvrstavaju se u skupine:

1. Hoteli,

2. Kampovi i druge vrste ugostiteljskih objekata za smještaj,

3. Restorani,

4. Barovi,

5. Catering objekti,

6. Objekti jednostavnih usluga.

**II. RASPORED RADNOG VREMENA**

**Članak 4.**

Ugostiteljski objekti mogu biti zatvoreni jedan dan u tjednu.

Unutar radnog vremena propisanog člancima ove Odluke, ugostitelji sami određuju raspored radnog vremena, ali su dužni raditi najmanje 7 sati dnevno.

**III . POČETAK I ZAVRŠETAK RADNOG VREMENA**

**Članak 5.**

Ugostiteljski objekti posluju u radnom vremenu kako slijedi:

1. Ugostiteljski objekti iz skupine «Hoteli» i kampovi iz skupine «Kampovi i druge vrste ugostiteljskih objekata za smještaj» obvezno rade od 00,00 do 24,00 sata svaki dan.

2. Ugostiteljski objekti iz skupina «Barovi» (Kavana,disco klub, caffe bar, pivnica, buffet, krčma, konoba, klet) mogu početi raditi od 6,00 sati i završiti u vremenu do 24,00 sata, a u dane vikenda produženo od 06,00-02,00 sata .

3 Ugostiteljski objekti iz skupine «Barovi» koji ispunjavaju uvjete za rad noću sukladno posebnim propisima, samo u zatvorenim prostorima, mogu početi raditi od 21,00 sat i završiti u vremenu do 06,00 sati.

4. Ugostiteljski objekti iz skupine «Objekti jednostavnih usluga» mogu raditi od 06,00 do 24,00sata.

 5. Ugostiteljski objekti u kiosku, nepokretnom vozilu i priključnom vozilu, šatoru, klupi, kolicima i sličnim napravama opremljenim za pružanje ugostiteljskih usluga mogu raditi od 06,00 do 24,00 sata, odnosno u vremenu manifestacije na čijem prostoru i u okviru koje se postavljaju i nalaze, a utvrđuje ga vlasnik prostora ili osoba koja upravlja prostorom.

**Članak 6.**

Radno vrijeme na otvorenom prostoru (terase, tende i sl.) uz ugostiteljske objekte iz čl. 3. ove Odluke završava u 23,00 sata, a iznimno u periodu od 15. travnja do 15. listopada završava u 24,00 sata.

Ugostiteljski objekti ne smiju izvoditi glazbu na otvorenom prostoru poslije 24,00 sata.

**IV. SKRAĆANJE RADNOG VREMENA**

**Članak 7.**

* Načelnik Općine će po službenoj dužnosti pojedinim ugostiteljskim objektima iz stavka 1. ovog članka skratiti radno vrijeme do 2 (dva) sata kada je ispunjen jedan od slijedećih uvjeta:
* ako je u proteklih 12 mjeseci gospodarski inspektor zabranio rad zbog nepridržavanja propisanog radnog vremena,
* ako je u proteklih 12 mjeseci sanitarni inspektor zabranio rad zbog prekoračenja dopuštenih granica buke,
* ako je u proteklih 12 mjeseci pravomoćno kažnjen od prekršajnog suda zbog nepridržavanja propisanog radnog vremena, zbog prekoračenja dopuštenih granica buke ili dvaput zbog remećenja javnog reda i mira u objektu,
* nalaz buke sanitarnog inspektora ili izrađen od ovlaštenog subjekta o prekoračenju dopuštenih granica buke prema Zakonu o zaštiti od buke,
* izvješće Policijske postaje Čazma o uredovanju u objektu u proteklih 12 mjeseci zbog nepridržavanja propisanog radnog vremena ili dvaput zbog remećenja javnog reda i mira u objektu,
* ako je u proteklih 12 mjeseci bilo učestalih pritužbi najmanje 3 vlasnika/stanara različitih stanova na rad ugostiteljskog objekta, koji stanuju u zgradi u kojoj je smješten objekt, u zgradi koja neposredno graniči s objektom ili u zgradi koja se nalazi nasuprot objektu.

Skraćenje radnog vremena može se odrediti kalendarski ili do ispunjenja uvjeta.

**V . RADNO VRIJEME RADI ORGANIZIRANJA PRIGODNIH PROSLAVA**

**Članak 8.**

Načelnik Općine može na zahtjev ugostitelja za pojedine ugostiteljske objekte iz članka 4. stavka 1. točke 1. Odluke, rješenjem odrediti drugačije radno vrijeme radi organiziranja prigodnih proslava (svadbi, maturalnih zabava i sličnih događanja).

Odredbe ovog članka ne odnose se na ugostiteljske objekte kojima je rješenjem nadležnog Općinskog tijela, a po odluci načelnika Općine skraćeno radno vrijeme.

**VI. POSEBNE PRIGODE**

**Članak 9.**

Svi ugostiteljski objekti mogu poslovati od 0,00-24,00 sata dana 23. i 24. lipnja, 24.prosinca i 01.siječnja ., a na dane uoči blagdana i državnih praznika od 6,00-01,00 sat.

Odredbe ovog članka ne odnose se na ugostiteljske objekte kojima je rješenjem nadležnog Općinskog tijela, a po odluci načelnika Općine skraćeno radno vrijeme.

**VII. OBVEZE UGOSTITELJA**

**Članak 10.**

U obavljanju ugostiteljske djelatnosti ugostitelj je dužan:

1. vidno istaknuti na ulazu u objekt obavijest o radnom vremenu i radnim danima,

2. pridržavati se propisanog radnog vremena.

**VIII .NADZOR**

**Članak 11.**

Upravni nadzor nad primjenom Zakona o ugostiteljskoj djelatnosti i ove Odluke obavlja nadležno ministarstvo.

Inspekcijski nadzor nad provedbom Zakona o ugostiteljskoj djelatnosti i ove Odluke te pojedinačnih akata, uvjeta i načina rada nadziranih pravnih i fizičkih osoba provode nadležni gospodarski inspektori i drugi inspektori, u okviru svoje nadležnosti, sukladno posebnim propisima.

**IX . SANKCIJE**

**Članak 12.**

Ugostiteljima koji se ne pridržavaju propisanih odredbi o radnom vremenu biti će izrečene novčane kazne, zaštitne mjere zabrane obavljanja ugostiteljske djelatnosti te zabrana rada sukladno odredbama članaka 41., 45., 49. i 50. Zakona o ugostiteljskoj djelatnosti.

**X. UVJETI I NAČIN ODREĐIVANJA PROSTORA NA KOJIMA**

**MOGU BITI UGOSTITELJSKI OBJEKTI U KIOSKU, KONTEJNERU,**

**NEPOKRETNOM VOZILU I SLIČNIM NAPRAVAMA**

**Članak 13**

Jednostavne ugostiteljske usluge na području Općine Ivanska , osim u čvrstim objektima, mogu se pružati i iz kioska te pokretnih naprava (u daljnjem tekstu: pokretni ugostiteljski objekti).

Pod kioskom u smislu ove Odluke podrazumijeva se gotovi montažni objekt maksimalne površine do 12,00 m.

Pod pokretnim napravama u smislu ove Odluke podrazumijevaju se lako premjestivi objekti koji služe za prodaju robe i/ili vršenje određenih usluga (štandovi, automati i naprave za prodaju pića, napitaka i sladoleda, hladnjaci za sladoled, peći za pečenje plodina i slično).

Prostori na kojima je moguća postava pokretnih ugostiteljskih objekata ne mogu biti

na udaljenosti manjoj od 15m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja druga djelatnost.

Točne pozicije za postavu pokretnih ugostiteljskih objekata utvrditi će se posebnim aktom izvršnog tijela Općine Ivanska .

Aktom izvršnog tijela Općine Ivanska navedenim u prethodnom stavku ovog članka, osim točnih pozicija utvrditi će se i vanjski izgled pokretnih ugostiteljskih objekata te ostali uvjeti od značaja za njihovu postavu.

**XI. PRIJELAZNE I ZAVRŠNE ODREDBE**

**Članak 15.**

Danom stupanja na snagu ove Odluke prestaje važiti Odluka o ugostiteljskoj djelatnosti. (Službeni vjesnik, br.03/06.)

**Članak 16.**

Ova Odluka stupa na snagu osmog dana od objave u Službenom vjesniku Općine Ivanska .

BJELOVARSKO-BILOGORSKA ŽUPANIJA

OPĆINA IVANSKA

OPĆINSKO VIJEĆE

PREDSJEDNICA:

 Ivana Peršić v.r.

Klasa:335-02/13-01/2

Urbroj:211/02-01-13-1

Ivanska, 04.11 2013.